AARHUS: Skal en rådmand blande sig i, om studerende ved Aarhus Universitet skal ryge eller ej, når de møder op på universitetet?

Ja, bestemt, mener sundhedsrådmand Jette Skive (DF).

Hun har sammen med sundhedsdirektør Hosea Dutschke sendt et brev, der handler om et muligt rygeforbud på Aarhus Universitet, til universitetets rektor, Brian Bech Nielsen.

- Vi vil gerne mødes med dig til en drøftelse af, hvordan vi i fællesskab kan sikre gode rammer for et røgfrit studiemiljø og derigennem få nedbragt antallet af unge rygere, skriver rådmanden og sundhedsdirektøren blandt andet i den usædvanlige henvendelse.

På Aarhus Universitet gælder i dag et totalt indendørs rygeforbud på hele universitetets område. Rygeforbuddet omfatter også e-cigaretter.

Det indendørs rygeforbud, som omfatter både ansatte, studerende og besøgende, gælder også ved særlige lejligheder som receptioner, fredagsbarer, fester eller lignende, der foregår i universitetets lokaler.

Det er dog stadig tilladt at ryge udendørs i overensstemmelse med lokalt fastsatte retningslinjer. Og det er den politik, som Jette Skive og Hosea Dutschke gerne vil tale med rektoren om.